Fastholdelsesstrategi på HTX Næstved, Euc Sjælland 2018

Jf. ”Bekendtgørelse om de gymnasiale uddannelser, BEK nr. 497 af 18/05/2017” – ”§ 50. ”Institutionen fastlægger retningslinjer for sit arbejde med at sikre et sundt læringsmiljø, hvor eleverne trives, og med at fastholde elever i uddannelse, herunder om institutionens arbejde med at nedbringe elevernes frafald fra uddannelsen. I sit arbejde efter 1. pkt. anvender institutionen sine målinger af elevernes trivsel, jf. § 63.

Stk. 2. Institutionen fastlægger tillige retningslinjer om, hvordan den sørger for, at elever, som ikke kan fastholdes i uddannelsen, får vejledning om valg af anden ungdomsuddannelse (omvalg), jf. lov om vejledning af uddannelse og erhverv samt pligt til uddannelse, beskæftigelse m.v.”

Indledning:

På HTX Næstved har vi række tiltag, som skal være med til at sikre, at eleverne oplever et stærkt fagligt miljø og et godt og stærkt socialt fællesskab i de år uddannelsen varer.

For at lette overgangen fra grundskole til gymnasium kommer alle elever på introtur med overnatning, hvor de gennem en række aktiviteter lærer hinanden at kende på tværs af klasserne, og dermed bliver en del af fællesskabet. Ligeledes gennemføres særlige aktiviteter i november måned for at lette overgangen fra grundforløbsklasserne til studieretningsklasserne.

Studieturen i begyndelsen af 2. g er ligeledes en vigtig aktivitet i arbejdet på at skabe et inkluderende og trygt læringsfællesskab.

1. Studievejledning

Studievejledningen på HTX koncentreres om frafaldstruede elever, og elever, som har brug for vejledning, og udviser tegn på mistrivsel. Frafaldstruede elever identificeres bl.a. gennem elevens uddannelsesplan, gennem orientering fra Ungdommens Uddannelsesvejledning, gennem opgørelse af fraværs- og opgavestatistik for HTX, gennem orientering fra uddannelsens lærere og klassens kontaktlærere samt ved henvendelse fra forældre og ikke mindst fra eleven selv. På den baggrund indkalder studievejlederen eleven og evt. forældre til samtale.

Endvidere indgår rektor i en stadig dialog med skolens studievejleder, hvor klassernes og enkeltelevers skriftlige og fysiske fravær samt trivsel drøftes. Hermed opnås en hurtig og konsekvent reaktion på fravær mm. i form af elev- og evt. forældresamtaler og i nogle tilfælde advarsler.

2. Procedurer ved frafald og omvalg

*Frafald*  
Ungdommens Uddannelsesvejledning orienteres om elevers frafald. Endvidere tilstræbes det, at eleven ved fare for frafald gennemfører vejledningssamtaler med skolens vejleder.

Årsagerne til frafald registreres og drøftes af rektor og studievejleder.

*Omvalg*  
Ved omvalg af ungdomsuddannelse tilstræbes det, at omvalget foretages i forbindelse med vejledning af eleven af HTX´ vejleder og vejleder på den nye uddannelse. Ved omvalg inddrages evt. også vejleder fra Ungdommens Uddannelsesvejledning.

3. Personlig og social trivsel

*Trivselsmålinger*  
På baggrund af den årlige trivselsmåling blandt HTX´ elever og forpligtende opfølgning på resultaterne, sikres et undervisningsmiljø, der giver eleverne mulighed for udvikling og læring (se endvidere HTX´ trivselsmålinger).

*Antimobbestrategi*  
HTX´ antimobbestrategi, jf. Undervisningsmiljøloven LBK nr 316 af 05/04/2017, fokuserer på uddannelsens psykiske og æstetiske miljø for at sikre den enkelte elevs muligheder for udvikling og læring. Skolens studie-/ordensreglement bidrager også til at sikre et godt og trygt læringsmiljø for alle elever.

*Kontaktlærerordning*  
Alle klasser på HTX har tilknyttet to kontaktlærere. Det er kontaktlærernes opgave løbende at føre samtaler med eleverne i klassen ang. faglige elevernes faglige niveau og trivsel. Kontaktlæreren har særligt fokus på frafaldstruede elever.

På HTX i Næstved gennemfører kontaktlærerne en evalueringssamtale/individuel samtale i løbet af grundforløbet.

Kontaktlærerne arrangerer desuden forældresamtaler/-møder på 1.og 2. år.

*Mentorstøtte*  
I forbindelse med diagnosticerede elever (fx elever med ADHD, Aspergers syndrom etc.) ansøges SU om SP-støtte i form af mentorstøtte, såfremt eleven og hans/hendes forældre ønsker det. Elever, der er bevilliget studiestøtte knyttes til skolens sp-konsulent.

*Eksamen på særlige vilkår*  
Elever med tilkendt SP-støtte tilbydes af uddannelsen at gå til eksamen under særlige vilkår. Særlige vilkår fremgår ikke af eksamensbevis (jf. eksamensbekendtgørelsen).

*Psykologisk støtte*  
Der er mulighed for, at den enkelte elev efter indstilling fra studievejlederen tilbydes psykologisk rådgivning.

*Klasseteam*  
Klassens lærere mødes efter behov for at behandle klassens og den enkelte elevs faglige og personlige trivsel.

*App´en studieparat*  
HTX Næstved abonnerer på app´en Studieparat. Eleverne på alle tre årgange tilbydes gratis download af app´en, der er et værktøj til at håndtere studierelaterede udfordringer, minimere eksamensangst og forbedre præstationsevnen.

4. Faglig trivsel

*Screening for læse/skrivevanskeligheder, vejledning og it-rygsæk*  
I forbindelse med grundforløbets start på HTX screenes eleverne for læse/skrive-vanskeligheder.

Elever med læse/skrivevanskeligheder tilbydes læse/skrive-vejledning. Vejledningen indgår som et særligt tilbud for elever med særlige behov. Tilbuddet er rettet mod prøverelateret faglig undervisning. Vejledningen er frivillig og kan tilbydes individuelt eller i mindre grupper.

På baggrund af den generelle screening for skrive-læse-vanskeligheder i grundforløbets start, screenes udvalgte elever for læse/stave-handicap. Påvises læse/stave-handicap ansøges SU om SP-støtte i form af IT-rygsæk.

*Screening for matematikvanskeligheder*   
I forbindelse med grundforløbets start på HTX screenes eleverne for matematikvanskeligheder.

*Lektiecafé*  
Alle elever tilbydes ugentlige timer i lektiecafé, hvor der gives individuel faglig vejledning af lærer.

*Talentfulde elever*  
HTX opfordrer talentfulde elever til at deltage i Akademiet for Talentfulde Unge, ligesom særligt dygtige elever opfordres til at deltage i konkurrencer inden for de fag, hvor de har særlige talent og interesse.

5. Særlige fokusområder

*Eksamenstræning*  
På HTX Næstved tilbydes elever i eksamenstræning ved studievejlederen for 1., 2. og 3.g.

*Studiegrupper*

Studievejleder tilbyder fagligt svage elever en studiegruppe sammen med studievejleden. En gruppe, som skal sikre eleverne faglig- og personlig udvikling.

*Sociale arrangementer*

HTX Næstved har en række sociale aktiviteter, som skal sikre sammenholdet på tværs af årgange. Ud over introturen og studieturen kommer afholdelse af fester, Lan-fester og fredagscaféer.

-OO-